Astrovité

Astrovité () alebo zložnokveté (staršie: "složnokveté", úborovité; zastarano: "spoluložné", "složenokveté", "složenokvetné"; lat. "Compositae") je počtom druhov veľmi veľká a rozšírená čeľaď z radu astrotvaré (Asterales).
Etymológia latinských názvov.
Latinský názov Asteraceae je odvodený od názvu rodu "Aster", ktorý vznikol z gréckeho slova ἀστήρ (astér), ktoré znamená „hviezda“. Vzťahuje sa na hviezdicový tvar súkvetia. 
Názov Compositae sa vzťahuje na skutočnosť, že čeľaď je jedna z mála krytosemenných rastlín, ktoré majú "pseudanthium" (súkvetie pripomínajúce jednoduchý kvet)
Názov zložnokveté (Compositae).
Zložnokveté (resp. vyššie uvedené varianty), lat. Compositae, bol historicky starší názov tejto čeľade; tento názov je však stále platný. Niektoré, najmä české a slovenské, zdroje z druhej polovice 20. stor. stotožňujú názov zložnokveté (Compositae) nie s čeľaďou astrovité (Asteraceae), ale s radom astrotvaré (Asterales). Tento zdanlivý rozpor s úvodným textom tohto článku však v skutočnosti žiadnym rozporom nie je, pretože rad astrotvaré je v takýchto zdrojoch chápaný v staršom, teda užšom význame (pozri aj v článku astrotvaré), a teda je v nich vecne zhodný s tým, čo sa dnes označuje ako čeľaď astrovité. Toto priradenie názvu zložnokveté k radu astrotvaré namiesto k čeľadi astrovité bolo vtedy vhodné preto, lebo namiesto dnešnej čeľade astrovité boli vtedy často dve alebo tri čeľade (konkrétne: astrovité [v užšom význame], čakankovité a prípadne aj ambróziovité), ktoré spolu tvorili rad astrotvaré (v užšom význame), a teda vecným ekvivalentom dnešných astrovitých bol vtedy rad astrotvaré (v užšom význame) a nie čeľaď astrovité (v užšom význame); napriek tomu však už vtedy existovali aj systémy, ktoré pracovali s čeľaďou astrovité v dnešnom ponímaní, a v takýchto systémoch potom rad astrotvaré v užšom význame bol pochopiteľne monotypický a teda vecne zhodný s čeľaďou astrovité. 
Veľkosť taxónu.
Čeľaď v súčasnosti obsahuje 25 040 druhov v 1 620 rodoch a 15 alebo 16 podčeľadiach. Počtom druhov túto čeľaď predčí iba čeľaď vstavačovité ("Orchidaceae") 
Výskyt.
Čeľaď je rozšírená po celom svete. Na Slovensku sa prirodzene vyskytujú tri najpočetnejšie podčeľade - bodliakovaté, čakankovaté a astrovaté. Podčeľaď mutísiovaté je zastúpená len pestovanými izbovými rastlinami, napríklad rodom gerbera. Zvyšné podčeľade sa vyskytujú prevažne v Južnej a Strednej Amerike, výnimočne v Ázií a južnej Afrike.
Charakteristika.
Viaceré druhy majú súkvetie vo forme úboru ("anthodium"): má strapcovitý tvar, kvetné lôžko je rozšírené terčovito. Listy sú jednoduché.
Viaceré astrovité sú byliny, ale mnohé sú aj kríky, viniče alebo stromy. Astrovité sú rozšírené celosvetovo, od polárnych oblastí po trópy, kolonizujúce široký rozsah biotopov. Najviac sú rozšírené v suchých a polosuchých oblastiach subtropických a chladnejších zemepisných šírok. Astrovité tvoria takmer 10 % autochtónnej flóry vo viacerých regiónoch sveta.
Je to ekonomicky dôležitá čeľaď, poskytujúca olej, šalát, bylinné čaje, náhradné sladivá, semená a iné. Niektoré rody majú záhradnícky význam, napr. nechtík lekársky ("Calendula officinalis"), echinacea purpurová ("Echinacea purpurea"), viaceré sedmokrásky, turice, chryzantémy, cínie, georgíny a heléniá. Viaceré druhy sú dôležité liečivé rastliny (grindélia, rebríček obyčajný a iné). Množstvo druhov sa považuje za invazívne, ako napr. známa púpava lekárska v Severnej Amerike, ktorú tam doniesli Európania.
Systematika.
Čeľaď astrovité/zložnokveté (Asteraceae/Compositae) [stav v roku 2020]:
Uvedené podčeľade sa ďalej delia na zhruba 50 tribusov, ktoré sa ďalej delia na rody (alebo sa delia na podtribusy a tie sa ďalej delia na rody).
Zdroje.
 - týky sa len kapitoly Charakteristika